अमेरिकी उपराष्ट्रपति के भाई को भारत से मिला संदिग्ध पैकेट  
अमेरिकी उपराष्ट्रपति जो बाइडेन के छोटे भाई को डाक के जरिए भारत से भेजा गया एक संदिग्ध पैकेट मिला है। इसमें एंथ्रैक्स होने की आशंका है।
अमेरिकी उपराष्ट्रपति जो बाइडेन के छोटे भाई को डाक के जरिए भारत से भेजा गया एक संदिग्ध पैकेट मिला है। संघीय जांच ब्यूरो (एफबीआई) ने इसमें भरे पाउडर के एंथ्रैक्स होने की संभावना व्यक्त की है।  इस बारे में कानून प्रवर्तन अधिकारियों और बाइडेन के भाई फ्रांसिस बाइडेन ने कुछ नहीं कहा कि यह पैकैट भारत के किस स्थान से भेजा गया है। इस पैकेट को फ्रांसिस के पते पर भेजा गया था और जैसे ही उन्होंने इसे खोला इसमें भरा संदिग्ध सफेद पाउडर उनके हाथ पर फैल गया।  इसके बाद उन्हें अस्पताल ले जाया गया। बाइडेन ने तत्काल पुलिस को बुलाया, जिसने आसपास के इलाके को खाली करा लिया। पैकेट प्राप्त करने वाले बाइडेन (57) और उनकी प्रेमिका मिंडी को नजदीक के एक अस्पताल ले जाया गया। वहां से अब उन्हें छुट्टी दे दी गई है।  बाइडेन फ्लोरिडा में एक चैरिटी स्कूल के प्रमुख हैं, जिसके तहत आठ ट्यूशन फ्री चार्टर स्कूल संचालित होते हैं। ये स्कूल उन छात्रों को दाखिला देते हैं, जो या तो अपना स्कूल छोड़ चुके होते हैं या फिर जिनके स्कूल छोड़ने का खतरा होता है।